Lyk sedert Desember in lykshuis, polisie vra hulpArgieffoto Die polisie in die Vrystaat is op soek na die familie van ’n vermoorde man, asook die verdagtes wat verantwoordelik is vir sy dood. Konst. Kethabile Mofokeng, woordvoerder van die polisie, het gesê ’n saak van moord word ondersoek ná ’n man se lyk op 20 Desember 2016 by ’n gholfklub naby Klippan gevind is. “Sy hande is agter sy rug vasgebind met ’n draad en sy keel is afgesny met ’n skerp voorwerp,” het Mofokeng gesê. Die man se liggaam is steeds by die Welkom-staatslykshuis. “Gewoonlik word daar vingerafdrukke geneem en die familie of naasbestaandes só opgespoor; in dié geval was daar egter geen rekord van die man nie,” het Mofokeng aan Maroela Media gesê. Hy het ’n blou broek, blou, wit en rooi strepieshemp en swart rubberstewels aangehad. Die motief vir die moord is onbekend. Die polisie het enige iemand met inligting oor die voorval of die oorledene se familie gevra om sers. Tsie Marlokotsi, die ondersoekbeampte, te kontak by 057 391 6240.